**ΔΙΚΤΥΟ ΒΟΙΩΤΩΝ ΚΟΝΤΡΑ ΣΤΟΝ ΕΝΕΡΓΕΙΑΚΟ «ΠΑΡΟΞΥΣΜΟ»**

**ΣΥΝΕΝΤΕΥΞΗ ΤΥΠΟΥ - 24/11/2020**

**Εισαγωγική παρέμβαση**

**«Πώς η βιομηχανία της ενέργειας μετέτρεψε τη Βοιωτία σε απέραντο εργοτάξιο»**

Είναι γνωστό, ιδιαίτερα σε μας στη Βοιωτία, ότι **συντελούνται ριζικές αλλαγές στον τομέα της ενέργειας, από το 2000 και μετά**, που δεν τις επηρέασαν, καθόλου, οι όποιες εναλλαγές στην κυβερνητική εξουσία,

άλλοτε με το καρότο:

* αντιμετώπιση της κλιματικής αλλαγής
* «πράσινη» ανάπτυξη
* φθηνό ρεύμα
* θέσεις εργασίας και οικονομική ευημερία των τοπικών κοινωνιών

και άλλοτε με το μαστίγιο:

* απελευθέρωση της αγοράς ενέργειας
* απορρύθμιση της περιβαλλοντικής νομοθεσίας
* προνομιακή οικονομική ενίσχυση των επενδυτών
* δικαστική συνδρομή της, κατά τα άλλα, «ανεξάρτητης» δικαιοσύνης
* απειλές διώξεων και προσπάθεια καταστολής

Στη διαδικασία αυτών των αλλαγών, **η Βοιωτία «στοχοποιήθηκε» από την αρχή** (λόγω της θέσης της) και είναι η περιοχή που, ίσως, έχει πληρώσει το βαρύτερο τίμημα, σε σχέση με όλες τις άλλες.

**Από τις πρώτες, δήθεν ανώδυνες, ενεργειακές δραστηριότητες του 2004** (δηλαδή την πρώτη μονάδα φυσικού αερίου του ΗΡΩΝΑ στη Θήβα, 147 MW και τις πρώτες δύο μικρές ανεμογεννήτριες στον Ελικώνα) και αφού ξεπεράσαμε με μαζική αντίδραση τον εφιάλτη των μονάδων καύσης λιθάνθρακα, την περίοδο 2006 - 2009)

**φτάσαμε στο εφιαλτικό τοπίο του σήμερα**, όπου η Βοιωτία έχει μετατραπεί:

* στο νέο ενεργειακό κέντρο μονάδων φυσικού αερίου και
* στην περιοχή με τη μεγαλύτερη πυκνότητα εγκαταστάσεων ΑΠΕ, βιομηχανικού τύπου

Αν συνυπολογίσουμε την υπό κατασκευή τρίτη μονάδα του ομίλου μυτιληναίου στην Αντίκυρα, έχουμε έξι (6) μονάδες φυσικού αερίου, συνολικής ισχύος 2.556 MW, που αντιστοιχεί στο **32,1%** της πανελλαδικής ισχύος των μονάδων φυσικού αερίου.

Ταυτόχρονα, συντελείται η ολοκληρωτική κατάληψη των ορεινών όγκων και κάθε φυσικής προεξοχής εδάφους από εγκαταστάσεις έργων ΑΠΕ, βιομηχανικής κλίμακας.

**Οι εγκαταστάσεις έργων ΑΠΕ με αριθμούς**

Οι άδειες παραγωγής, που έχουν εκδοθεί από τη ΡΑΕ και αφορούν εγκαταστάσεις στη Βοιωτία (στοιχεία Ιουνίου 2020), ανέρχονται σε 276, ισχύος 2.721 MW, που αντιστοιχεί στο **12,3%** της ισχύος των αντίστοιχων αδειών για όλη την Ελλάδα. Επισημαίνουμε ότι μιλάμε για 276 εγκαταστάσεις, δηλαδή συστοιχίες αιολικών και φ/β εγκαταστάσεων και όχι για μεμονωμένες ανεμογεννήτριες ή για φ/β πανέλα).

Από αυτές, οι 179 εγκαταστάσεις αφορούν αιολικά, ισχύος 2.013 MW και οι 87 εγκαταστάσεις αφορούν φ/β, ισχύος 691 MW.

Αντίστοιχα σε λειτουργία, το Σεπτέμβρη του 2020, βρίσκονταν στην περιφέρεια Στερεάς εγκαταστάσεις ΑΠΕ, ισχύος 1.520 MW, που αντιστοιχεί σε ποσοστό **21,9%** της ισχύος των πανελλαδικά λειτουργουσών εγκαταστάσεων. Ελλείψει αναλυτικών στοιχείων για κάθε νομό, εκτιμούμε ότι οι λειτουργούσες εγκαταστάσεις ΑΠΕ στη Βοιωτία αντιστοιχούν στο **11%** της πανελλαδικής ισχύος (με βάση την αναλογία Βοιωτίας/Στερεάς στη χορήγηση αδειών παραγωγής).

Η υπερσυγκέντρωση βιομηχανικού τύπου εγκαταστάσεων ΑΠΕ στη Βοιωτία, εκφράζεται (και) με το γεγονός ότι **εμβληματικές κορυφές του Ελικώνα και του Κιθαιρώνα -με υψόμετρα γύρω στα 1.500 μέτρα- καταπατώνται** (Πλαταιές, Μεγάλη Λούτσα, Ζαγαράς, Τσίβερι κ.λπ.), με την ψηλότερη κορυφή του Ελικώνα, την Παλιοβούνα, να έχει μπει στο στόχαστρο, με ορατό τον κίνδυνο να εκδοθεί άδεια παραγωγής στο αμέσως προσεχές διάστημα.

Την ίδια ώρα, μια **νέα απειλή** βρίσκεται σε εξέλιξη, αυτή της εγκατάστασης θηριωδών φωτοβολταϊκών σε δασικές και χορτολιβαδικές εκτάσεις.

**Όλες οι υποσχέσεις έμειναν μετέωρες**

* Η μείωση των εκπομπών αερίων του θερμοκηπίου δεν τεκμηριώνεται
* Η «ανάπτυξη» αποδεικνύεται σκουρόχρωμη και καταστρέφει το φυσικό πράσινο
* Προστατευόμενες περιοχές λεηλατούνται, η βιοποικιλότητα εξαλείφεται
* Συντελείται μεγάλης έκτασης «αρπαγή γης» και βίαιη αλλαγή χρήσεων
* Οι νέες, σταθερές θέσεις εργασίας είναι -ουσιαστικά- ανύπαρκτες
* Η τιμή του ηλ. ρεύματος παραμένει υψηλή και περιοδικά αυξάνεται
* Οι πολίτες εξακολουθούν να πληρώνουν από την τσέπη τους και γίνονται οι χρηματοδότες των εταιρειών
* Τα «ψίχουλα» που επιστρέφονται σαν ανταποδοτικό τέλος, είναι μια ανήθικη μέθοδος εκμαυλισμού συνειδήσεων.

**Οι πολίτες χρηματοδοτούν τις εταιρείες**

Μια από τις πιο σκανδαλώδεις πτυχές του μοντέλου ανάπτυξης βιομηχανικού τύπου εγκαταστάσεων ΑΠΕ, είναι αυτή της -πάση θυσία- διασφάλισης της κερδοφορίας των εταιρειών.

Ξέρουμε ότι οι συναλλαγές (αγοραπωλησίες ηλεκτρικής ενέργειας) γίνονται με βάση την οριακή τιμή του συστήματος (ΟΤΣ), που διαμορφώνεται καθημερινά, μέσα από μια πολύπλοκη διαδικασία. Τον Σεπτέμβρη του 2020 ήταν **46,6 €/MWh**, ενώ τον Απρίλη του 2020 είχε φτάσει τα 28,5 €/MWh. Όμως, η μεσοσταθμική τιμή αποζημίωσης των παραγωγών ΑΠΕ ήταν **139,5 €/MWh** (για τα αιολικά 84,7 €/MWh και για τα φ/β 255,2 €/MWh).

Πόσοι/ες, άραγε, γνωρίζουν ότι τη διαφορά την πληρώνουν όλοι οι καταναλωτές ηλεκτρικής ενέργειας, μέσω του ειδικού λογαριασμού ΑΠΕ (ΕΛΑΠΕ), με χρήματα που συγκεντρώνονται από -κυρίως- από το τέλος ΕΤΜΕΑΡ στους λογαριασμούς κατανάλωσης ηλ. ρεύματος.

**Ένα συμπέρασμα** πιστεύουμε ότι προκύπτει απ’ όσα σας προσπαθήσαμε να σας εκθέσουμε:

**ό,τι βιώνουμε στον τομέα της ενέργειας (και στη Βοιωτία) δεν είναι προϊόν μιας φιλοπεριβαλλοντικής πολιτικής, αλλά μιας ακόρεστης δίψας για ασταμάτητη παραγωγή ενέργειας, με σκοπό το κέρδος, που έχει μετατρέψει την ενέργεια, από μέσο ικανοποίησης πραγματικών αναγκών σε αγοραίο εμπόρευμα.**

Για όλους τους παραπάνω λόγους, είμαστε απόλυτα πεισμένοι ότι μία πρέπει να είναι και **η βασική μας επιδίωξη:**

**καμία νέα ενεργειακή δραστηριότητα βιομηχανικού τύπου στη Βοιωτία, είτε πρόκειται για το φυσικό αέριο, είτε πρόκειται για αιολικές και φωτοβολταϊκές εγκαταστάσεις.**

Αυτή η επιδίωξη πυροδότησε μια μεγάλη κινητικότητα πολιτών και φορέων το καλοκαίρι που μας πέρασε, δραστηριότητα που οδήγησε, πριν λίγες μέρες, στη **συγκρότηση του ΔΙΚΤΥΟΥ ΒΟΙΩΤΩΝ κόντρα στον ενεργειακό «παροξυσμό»**.

**Ξέρουμε ότι έχουμε μπροστά μας ένα τιτάνιο έργο:**

* Να συνενώσουμε τις υπάρχουσες αντιστάσεις
* Να διευκολύνουμε να δημιουργηθούν νέες
* Να αναβαθμίσουμε τον αγώνα με νέες δυναμικές δράσεις
* Να «σπάσουμε» το κλίμα της παθητικότητας και του συμβιβασμού που χαρακτηρίζει τους περισσότερους πολιτικούς χώρους, τους αυτοδιοικητικούς και θεσμικούς φορείς
* Να εμπνεύσουμε αυτοπεποίθηση στις ζωντανές δυνάμεις της κοινωνίας μας

Αν μας ρωτάτε αν πιστεύουμε ότι μπορούμε να τα καταφέρουμε, απαντάμε:

**ΝΑΙ ΜΠΟΡΟΥΜΕ**

με την προϋπόθεση ότι δημιουργούμε το πιο πλατύ μέτωπο, που είναι αναγκαίο για να βάλουμε φρένο στην ενεργειακή «λαίλαπα» που βιώνουμε.

Όσο φιλόδοξο κι αν φαντάζει ένα τέτοιο «στοίχημα» είμαστε αποφασισμένοι να το βάλουμε και να το κερδίσουμε.

**ΔΙΚΤΥΟ ΒΟΙΩΤΩΝ ΚΟΝΤΡΑ ΣΤΟΝ ΕΝΕΡΓΕΙΑΚΟ «ΠΑΡΟΞΥΣΜΟ»**

viotiasos@gmail.com